આથી વૉટ્સએપે આવા અનુભવોના આધારે તાજેતરમાં એક વિકલ્પ આપ્યો, “ડિલીટ ફૉર એવરીવન”. પરંતુ પ્રશ્ન એ છે કે શું ખરેખર તમે સંદેશો મોકલી દીધો પછી તે ડિલીટ થઈ જાય છે ખરો? એક નવા અહેવાલ પ્રમાણે, જે સંદેશાઓ ડિલીટ કરાયા હોય છે તે હજુ પણ ફૉનમાં હોય છે અને તેને સરળતાથી મેળવી શકાય છે. સ્પેનિશ એન્ડ્રૉઇડ બ્લૉગ ‘એન્ડ્રૉઇડ જેફે’એ દાવો કર્યો છે કે ડિલીટ કરાયેલા સંદેશાઓ ફૉનના નૉટિફિકેશન લૉગમાં પડેલા હોય છે. માનો કે તમે કોઈને મેસેજ મોકલ્યો પરંતુ પછી તમને થયું કે આ મેસેજ તેને નહોતો મોકલવા જેવો અથવા તો ખોટો મેસેજ મોકલાઈ ગયો અને તમે તેને ડિલીટ કરી નાખ્યો, પરંતુ જેને તમે મોકલ્યો તે વ્યક્તિ આ મેસેજ જોવો હોય તો જોઈ શકે છે. મેસેજ એન્ડ્રૉઇડ સિસ્ટમના નૉટિફિકેશન રજિસ્ટરમાં સંગ્રહિત હોય છે. આથી જો તમારે તમને કોઈએ મોકલેલો પરંતુ તેને ડિલીટ કરી નાખેલો મેસેજ જોવો હોય તો તમારે એટલું જ કરવાનું કે તમારી એન્ડ્રૉઇડ સિસ્ટમના નૉટિફિકેશન રજિસ્ટરમાં જાવ.